คปภ.ต่อใบแดงประกันเงินกองทุนติดลบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คปภ. ยังสั่งลงโทษต่อบริษัทเงินกองทุนขาด
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 8 ก.ค.ที่ผ่านมา ทาง คปภ.ได้ประกาศฐานะเงินกองทุนของบริษัท ฟินันซ่าประกันชีวิต ของเดือน เม.ย.ที่ผ่านมา พบว่ายังคงขาดอยู่ 942 ล้านบาท เพิ่มขึ้นเมื่อเทียบกับเดือน มี.ค.ที่ผ่านมา ที่ขาดอยู่ 914 ล้านบาท ซึ่งการแก้ไขปัญหาเรื่องขาดเงินกองทุนของบริษัท ฟินันซ่าฯ นั้นอยู่ระหว่างคัดสรรนักลงทุนรายใหม่
นอกจากนี้ ในส่วนของบริษัท ลิเบอร์ตี้ประกันภัย เมื่อเดือน เม.ย. เงินกองทุนยังคงขาดอยู่ 133 ล้านบาท ลดลงเมื่อเทียบกับเดือน มี.ค. ที่ขาดอยู่ 135 ล้านบาท โดย คปภ.ยังคงมีคำสั่งให้บริษัทหยุดรับประกันวินาศภัยเป็นการชั่วคราวจนกว่าจะมีคำสั่งเปลี่ยนแปลง
สำหรับบริษัท ฟีนิกซ์ ประกันภัย (ประเทศไทย) เดือน เม.ย. เงินกองทุนยังคงขาดอยู่ 1.5 ล้านบาท ลดลงเมื่อเทียบกับเดือน มี.ค. ที่ขาดอยู่ 8 ล้านบาท และบริษัท เอ.พี.เอฟ. อินเตอร์เนชั่นแนล อินชัวรันส์ เดือน เม.ย. เงินกองทุนยังคงขาดอยู่ 114 ล้านบาท ลดลงเมื่อเทียบกับเดือน มี.ค. 133 ล้านบาท ซึ่งทั้งสองบริษัทนี้ทาง คปภ.ก็ยังคงคำสั่งห้ามมิให้ขยายธุรกิจจนกว่าจะสามารถดำรงเงินกองทุนครบถ้วนตามที่กฎหมายกำหนด 
ทั้งนี้ ให้บริษัทที่มีปัญหาจ่ายค่าสินไหมที่ยังค้างจ่ายให้กับประชาชนเสร็จสิ้นโดยเร็ว ให้ปรับปรุงแก้ไขฐานะการเงินให้มั่นคงอยู่ในสถานะที่สามารถประกอบธุรกิจต่อไปได้ และห้ามพนักงานหรือตัวแทนชักชวนประชาชนทำประกัน เพื่อป้องกันไม่ให้ได้รับความเดือดร้อนเพิ่ม